
INTERNASJONAL SOMMARSKOLE VED UNIVERSITETET I TROMSØ

Bakgrunn

Gjennom fleire år har etablering av ein internasjonal sommarskole vore eit aktuelt tema ved Universitetet i Tromsø. Spørsmålet har vore nærmare vurdert fleire gonger. Internasjonal sommarskole er med som eit anbefalt tiltak i strategidokumentet for internasjonalisering og studentmobilitet ved Universitetet i Tromsø for perioden 2002-2006, som universitetsstyret gav tilslutning til på møte 13.01.01 under sak S 161-01 Strategi for internasjonalisering av studier og studentmobilitet. På bakgrunn av strategiplanen arbeidde universitetsdirektøren vidare med saka og presenterte for universitetsstyret i møte 20.06.02 under sak S 89-02 Handlingsplan for internasjonalisering av studier og studentmobilitet 2002-2006 korleis arbeidet kunne førast vidare. På møte 14.11.02 behandla så universitetsstyret sak S 163-02 Internasjonal sommarskole ved Universitetet i Tromsø. I denne saka gav styret universitetsdirektøren i oppdrag å setje ned ei arbeidsgruppe beståande av representantar frå dei faglege einingane og student​organisasjonane for å greie ut grunnlaget for etablering av ein internasjonal sommarskole. Gruppa fekk i oppgåve å avklare spørsmål om fagleg profil, formell organisering og mulege finansieringskjelder for slik aktivitet.

Samansetjing av arbeidsgruppe

Våren 2003 kom arbeidet i gang. Arbeidsgruppa har bestått av prorektor Gerd Bjørhovde (leiar);  professor Rolf Carlson, Det matematisk-naturvitskaplege fakultet; studierettleiar Kjersti Dahle (under hennes permisjon vikar Kent Holmen), Det juridiske fakultet; seksjonsleiar Astrid Revhaug, studieavdelinga og student Anders Slettvold. Sekretær for gruppa har vore rådgivar i studieavdelinga Olav Skare. Det har vore fire ordinære møte i gruppa i 2003. 

Gruppas arbeidsmåte

Kontakt med fagmiljøa

Gruppa såg det som viktig at arbeidet med å etablere og utvikle ein sommarskole skulle skje i nært samarbeid med fagmiljøa. Det blei derfor bestemt at det skulle takast kontakt med fagmiljøa ved universitetet med sikte på å få til møte. Det var eit første mål for gruppa å orientere seg om korleis fagmiljøa vurderte initiativet og på kva måte dei ønskte, eventuelt såg det muleg, å medverke til undervisningsaktivitet og anna fagleg verksemd gjennom ein internasjonal sommarskole. Vidare var tanken bak desse møta å skape møteplassar for idédugnader og diskusjonsforum med tanke på å realisere eit slikt tiltak.

Som eit første steg tok arbeidsgruppa kontakt med fakultetsadministrasjonane der dei blei bedne om å formidle førespurnaden vidare til fagmiljøa. Fakulteta syntest ikkje møte initiativet med særleg entusiasme, og responsen var heller problemorientert. Det blei blant anna stilt spørsmål om tidspunktet for ei slik etablering var det rette, og det blei spurt om ikkje arbeidet med etablering av ein sommarskole med fordel burde utsetjast til utdanningsreforma var komen skikkeleg på plass. Det blei òg vist til at det vitskaplege personalet har hatt, og framleis har, ei stor arbeidsbelastning med omlegging og omorganisering av studieløp i samband med innføring av reforma. Det humanistiske fakultet viste også til store utfordringar for nytt opplegg av undervisning i samband med intern omorganisering av instituttstrukturen. Eit anna moment som kom fram, var forlenginga av studieåret. Etter innføringa av reforma startar haustsemestret no medio august, mens vårsemestret varar fram til medio juni. Det vil seie at tidsrommet for undervisningsaktivitet i utgangspunktet er blitt utvida i sommarhalvåret og er i seg sjølv eit moment som vil få konsekvensar praktisk og økonomisk.  

Etter dels manglande og elles noko reserverte tilbakemeldingar frå fakulteta valde arbeidsgruppa å ta direkte kontakt med fagmiljøa. Dei fagmiljøa som responderte, var i hovudsak positive sjølv om det også her blei lagt vekt på at tidspunktet for etablering av ein internasjonal sommarskole neppe var det beste sidan ein hadde hendene fulle av oppåver knytte til innføringa av reforma. Inntrykk og oppsummering av møta med fagmiljøa er resymerte nedanfor.

Kartlegging av eksisterande aktivitet om sommaren ved Universitetet i Tromsø

Ein del av arbeidet har gått ut på å kartleggje allereie eksisterande undervisnings- og seminaraktivitet om sommaren ved universitetet. Størst aktivitet syntest det vere ved Det matematisk-naturvitskaplege fakultet som har ein del opplegg om sommaren med feltarbeid knytt til prosjekt og undervisning. Sist sommar blei det òg undervist i eit engelskspråkleg kurs i mikrobiologi på høgre nivå som på sikt er tenkt gitt som eit nasjonalt forskarkurs. Det blei opplyst at dette er ein type kurs som kunne eigne seg i samanheng med ein internasjonal sommarskole. Elles gjekk det fram at fakultetet har vekslande erfaringar med undervisningsaktivitet om sommaren. Blant anna blei det vist til at forkurs i matematikk og kjemi i sommarhalvåret hadde vore mindre vellykka p.g.a. av låg deltaking, og at kursa i staden for å nå målgruppa heller hadde rekruttert studentar som tidlegare hadde stroke i faga. 

Institutt for nordisk språk og litteratur opplyste at det annan kvar sommar blir arrangert eit trevekers sommarkurs i norsk språk og litteratur for andre skandinavisktalande studentar. Kursa blir finansierte av Nordisk Ministerråd, og deltakarane får stipend frå heimlanda sine som dekkjer meirkostnadene ved å vere borte. Dette er faste sommarkurs som vekslar mellom universiteta.

Det har tidlegare vore halde kurs i norsk som fremmendspråk om sommaren. Dette tilbodet finst ikkje lenger, blant anna fordi det har vist seg vanskeleg å få nok søkjarar i den aktuelle perioden. Ei muleg forklaring på dette kan vere at semesterinndelinga ved mange utanlandske lærestader ikkje fell saman med det norske studieåret. Potensielle søkjarar til sommarkurs kan derfor vere opptekne med regulær undervisning ved sine ordinære lærestader på det aktuelle tidspunktet. 

Internasjonale sommarskolar ved andre lærestader 

Av dei tre andre universiteta er det berre Universitetet i Oslo som har organisert undervisning utanfor den ordinære undervisningsperioden i form av ein formalisert sommarskole. Ved Universitet i Bergen og ved Noregs teknisk-naturvitskaplege universitetet blir det gitt ein del undervising i sommarhalvåret, bl.a. kurs i norsk, men utan at det skjer i regi av ei eiga organisatorisk overbygging. Undervisningsaktivitet om sommaren har utgangspunkt lokalt i dei enkelte fagmiljøa utan annan sentral samorganisering. Ved høgskolane er det etter det universitetsdirektøren kjenner til berre ved Høgskolen i Bodø at det er etablert ein formalisert sommarskole. Ved Høgskolen i Hedmark har det vore gitt tilbod gjennom International summer school, men dette tiltaket er lagt ned. Ved Høgskolen i Agder er det internasjonale kurs om sommaren, utan at desse er organiserte gjennom ein institusjonalisert sommarskole.

Universitetet i Oslo

Ved Universitetet i Oslo har det vore drive internasjonal sommarskole, International summer school (ISS) sia 1947. Inneverande år hadde sommarskolen 532 studentar frå 91 forskjellige land. 

ISS har eit akademisk siktemål og tilbyr kompetansegivande studietilbod som legg vekt på det tverrfaglege ved sida av det nordiske og internasjonale aspektet. ISS ved Universitetet i Oslo er ei sjølvstendig budsjetteining med eigen administrasjon direkte underlagt kollegiet. ISS’ totale økonomiske ramme for 2001 var på om lag kr 16 mill. medrekna eksternt finansiert verksemd. Av totalramma blei kr 6 mill. løyvd direkte frå Universitetet i Oslo, dvs. i underkant av 40 prosent. Noko over 50 prosent av aktiviteten blei dekt gjennom eigendelar frå studentane og stipendmidlar frå ulike donatorar.

Høgskolen i Bodø

Sommarundervisninga ved Høgskolen i Bodø ber namnet Bodø International Summer University (BISU) og har som mål å tilby ulike kurs, seminar og konferansar kvar sommar.  BISU blir praktisk organisert gjennom det internasjonale kontoret som eit samarbeid mellom avdelingane. For 2002 blei det løyvd om lag kr 450 000,- til tiltaket over høgskolens budsjett. I tillegg kjem eigen​finansiering i form av stipendmidlar og studentavgifter. På BISUs nettstad går det fram at tre kurs blei tilbydd sommaren 2003. For sommaren 2004 er det så langt planlagt to opplegg, eit kurs: Managing Diversity og eit doktorgradsseminar lagt til Henningsvær. 

Europeiske universitet

Gruppa har også gjort undersøkingar av kva som er lagt ut av informasjon om internasjonale sommarskolar på nettstadene ved ein del nordeuropeiske universitet. Gjennomgåande er det få lærestader som profilerer aktivitet om sommaren gjennom ei sentralt organisert eining. Dei fleste kursa som blir haldne i sommarmånadene, synest vere organiserte på institutt- eller fakultetsnivå utan sentral samkjøring og marknadsføring.

Innspel frå fagmiljøa til aktivitetar som kan leggjast til ein sommarskole

Etter dei relativt reserverte tilbakemeldingane frå fakulteta, jf. ovanfor, blei det halde møte med fagmiljø som uttrykte interesse for å møte arbeidsgruppa. På eit fellesmøte for fagmiljøa ved Det matematisk-naturvitskaplege fakultet stilte representantar frå Institutt for kjemi og Institutt for geologi. Det blei halde individuelle møte med følgjande fagmiljø ved Det humanistiske fakultet: Center for Advanced Study in Theoretical Linguistics (CASTL), dei tidlegare institutta Russisk institutt, Engelsk institutt og Institutt for nordisk språk og litteratur. Det var også møte med representantar for Senter for samiske studiar.

Det kom mange innspel og idear til innhald og til kva område ein sommarskole kunne spenne over. Fleire av partane arbeidsgruppa har vore i kontakt med, meiner at eit tilbod gjennom ein internasjonal sommarskole i Tromsø bør vere noko anna og eit alternativ til det som blir tilbydd ved andre lærestader. Eit slikt tiltak bør derfor ta utgangspunkt i det særeigne i regionen og fokusere på fagområde der universitetet har særleg kompetanse. Blant anna blei universitetets unike plassering i det cirkumpolare området og fagprofil knytt til denne plasseringa teke fram. Dette var poeng som blei framheva bl.a. ved Senter for samiske studiar. Undervisning og forsking på samiske forhold er eit hovudsatsingsområde ved universitetet, og sentret ser mulegheiter for å knyte saman folk frå ulike miljø innanfor det samiske området. Representantane tok fram fleire eksempel på potensielle opplegg i samarbeid med andre aktørar på det samiske kulturområdet som kunne vere aktuelle. Det kom forslag til både kompetansegivande og ikkje-kompetansegivande kurs. Eit konkret forslag som blei kasta fram, var samarbeid med Sàmi allaskuvla/Samisk høgskole om sommarkurs i duodji. Det blei og halde fram som ei mulegheit å tilby nokre av kursa som inngår i ”urfolksmasteren” som sommarkurs. Det same kunne vere muleg for kurset i samisk kulturkunnskap som går som ordinært kurs i semestret. Representantane frå sentret var også inne på ideen om eit utvida samarbeid med institusjonar utanfor høgre utdanning, som for eksempel Valkeapää-huset  i Skibotn, og Árran – julevsáme guovdasj/Luelesamisk senter. Det blei òg vist til at det skulle vere muleg å knyte opp aktivitet og byggje vidare på det samarbeidet som universitetet har med Riddu-Riddu-festivalen, f.eks. ved å leggje opp til kursverksemd i tida like før eller etter festivalen.

Ved dåverande Russisk institutt ser ein det som ein ide å tilby innføringskurs innan norsk-russisk områdeproblematikk, for eksempel  i samband med Polarnorge 2005, som sommarkurs. Også sal av kombinerte etter- og vidareutdanningskurs innan språk og kultur til næringslivet blir sett på som muleg innanfor ramma av ein sommarskole. Ein ide om ein eigen sommarskole i språk- og litteraturvitskap blei også lansert. Her ser ein for seg at eit slik tilbod kan fungere som ei turnusordning mellom ulike fagområda (russisk, tysk, engelsk osv.) på fakultetet. Ein ser også for seg ei ordning der dei to nye institutta ved fakultetet vekslar om å ha ansvar for innhald i ein sommarskole, bl.a. med sikte på å rekruttere studentar frå Aust-Europa. Den store tolkingskompetansen på instituttet blei òg dregen fram samtidig som det blei vist til eit stort behov for kurs innan tolking og omsetjing. Kursopplegg innan kulturisme var og ein ide som kom fram. Her såg ein det som muleg å kombinere kurs med undervisningsopplegg i Tromsø med påfølgjande ekskursjon til Russland.

Ved dåverande Engelsk institutt vart det drøfta om det kunne vere eit behov for eit førebuande sommarkurs blant komande studentar. Også kurs i den ordinære porteføljen er muleg å tilby som sommarkurs. Etterutdanningskurs for lærarar blei og vurderte som aktuelt tiltak. Ein annan ide som blei lansert, var rekruttering av eksterne lærekrefter (visiting faculty) som kan undervise spesielle emne som ikkje finst ved universitetet. Konkret kom det fram forslag om å bruke/invitere universitetets æresdoktorar til å forelese på eit sommaruniversitet.

Også Institutt for nordisk språk og litteratur såg mulegheiter for tilbod i regi av ein sommarskole, for eksempel kurs for fremmendspråklege som studerer norsk ved utanlandske lærestader. Samtidig blei det peika på behovet for norskkurs for nye kvotestudentar før dei går i gang med engelskspråklege program. Vidare såg ein på mulegheita for å arrangere litteraturkurs i samband med Hamsun-dagene på Hamarøya.

Ved Det matematisk-naturvitskaplege fakultet kom det òg fram idear til tiltak som kunne realiserast gjennom ein internasjonal sommarskole. Frå Institutt for informatikk kom det forslag om, i samarbeid med Det medisinske fakultet, å arrangere sommarskole i telemedisin. Det kom òg inn forslag om å forskyve nasjonale/internasjonale doktorgradskurs til sommarhalvåret under paraplyen av ein sommarskole. Fleire av representantane frå fakultetets fagmiljø understreka at sommar​universitet måtte gi tilbod på høgt nivå og vere ei internasjonal satsing der universitetet får demonstrert særlege kompetanseområde, for eksempel gjennom satsing på doktorgradskurs. Fakultetet arbeider hardt med rekruttering av studentar. Som eitt av tiltaka i det langsiktige arbeidet med å betre situasjonen blei det orientert om eksperimentklubben for barn som blei etablert sommaren 2003. 

Oppsummering av inntrykk frå møte med fagmiljøa

Som det kjem fram ovanfor, kom det i møta med fagmiljøa mange og blanda innspel til aktivitetar som kan leggjast inn under ein internasjonal sommarskole, alt frå tilbod til barn, kurs med tanke på rekruttering og førebuing til utanlandsstudium og etter- og vidareutdanningstilbod. 

Gruppa sit igjen med eit generelt inntrykk av at fagmiljøa i utgangspunktet er positive til initiativet. Dei meiner dei har faglege ressursar og ser mulegheiter for blant anna større internasjonal kontaktflate, auka rekruttering av studentar og også for kontakt og samarbeid med ulike eksterne aktørar i landsdelen. Som også tilbakemeldingane frå fakultetsadministrasjonane har gitt uttrykk for, er fagmiljøa likevel skeptiske til å ta på seg nye og krevjande arbeidsoppgåver utan at dette blir finansiert særskilt. Eit tilbakevendande tema på møta var spørsmålet om finansiering av aktivitet om sommaren, og kva insentiv som måtte til for å stimulere fagmiljø for å gå i gang med tilleggs​undervisning utanom ordinær undervisningstermin. Fleire hevda at undervisning om sommaren må sjåast på som ein del av det ordinære opplegget slik at det personalet som deltek i undervisning om sommaren får kompensert for dette arbeidet med f. eks. utvida tid til forsking på andre tidspunkt. Etter at utdanningsreforma tredde i kraft hausten 2003, er også undervisningsperioden blitt utvida til ti månader slik at ordinær undervisning startar opp allereie rundt 10. august i haustsemestret og 5. januar i vårsemestret. Mange vitskapleg tilsette opplever utvida undervisningstermin som ei ekstraplikt som tek av den tida som er sett av til forskingsaktivitet og fagleg oppdatering og fordjuping.

Arbeidsgruppas vurdering

Det praktiske utgangspunktet for ein sommarskole er å utnytte universitetets ressursar og anlegg i ei tid på året der det normalt er liten undervisningsaktivitet på campus og ordinære studentar har ferie eller har feriejobbar. Likevel må hovudmålet med etablering av eit slikt tiltak ha eit vidare perspektiv. Eit viktig poeng ved ei slik etablering vil måtte vere å utvikle og styrkje universitetets nasjonale og internasjonale kontaktflate. Fleire av fagmiljøa som arbeidsgruppa var i kontakt med, meinte også at ein sommarskole kunne vere eit viktig bidrag til å auke rekrutteringa til fag som i dag slit på dette området. Eit vidare poeng er at ein sommarskole kan vere ein god måte å profilere institusjonen og kan medverke til å utvikle faglege nettverk. 

Alle fagmiljø arbeidsgruppa har hatt møte med, har i utgangspunktet vore positivt innstilt til tiltaket. Fleire har vore konstruktive og har lansert idear til aktivitetar som kan utviklast vidare. Likevel har positive tilbakemeldingar vore iblanda visse reservasjonar med tanke på moment som økonomiske ressursar, drift, løn, tid til fagleg oppdatering, forsking og ferieavvikling. 

Etter å ha hørt på fagmiljøa og ha fått tilbakemeldingane frå fakultetsadministrasjonane, vurderer arbeidsgruppa det ikkje som føremålstenleg å anbefale etablering av ein breitt oppbygd internasjonal sommarskole på det noverande tidspunktet. Det er likevel gruppas oppfatning at det vil vere positivt for universitetet å utvikle ideen vidare. Slik situasjonen er, synest det beste i ein startfase å vere å byggje opp eit lite, men effektivt administrativt støtteapparat som kan drive informasjonsarbeid og tenesteyting overfor fagmiljø som ønskjer å gå i gang med ulike aktivitetar om sommaren. Medvitet om at ei slik teneste står til disposisjon vil venteleg i seg sjølv stimulere fagmiljøa til å ta initiativ til aktivitetar utanom ordinær undervisningsperiode. Tenesta bør fungere som fødselshjelpar og praktisk støttespelar som kan bidra med tilrettelegging og koordinering av den aktiviteten som blir initiert av fagmiljøa sjølve. Vidare må støtteapparatet vere ansvarleg for utoverretta informasjon og marknadsføring av aktivitetane. Også organisering av opptak/påmelding til kurs og mottak av studentar, innkvartering m.m. vil måtte vere ein del av den sørvisen støtteapparatet blei tillagt ansvar for. 

Støtteapparatets første oppgåve bør vere å utarbeide eit informasjonssopplegg internt retta mot eige fagmiljø for å gjere dei merksame på mulegheit for marknadsføring og rekruttering til ulike opplegg som det kan vere interesse for å gå i gang med. Eit anna viktig tiltak i startfasen vil vere etablering og drift av ein nettstad for sommarskolen på universitetets elektroniske informasjonsteneste der det blir lagt ut informasjon om dei ulike tilboda.

Slik arbeidsgruppa ser det, bør det vere ei klar arbeidsdeling ved at initiativ og fagleg aktivitet i utgangspunktet kjem frå dei faglege einingane sjølve. Det bør vere opp til dei faglege einingane å ta stilling til kva type aktivitet som skal gå føre seg. Likevel bør det vere ope for å formidle behov eller etterspørsel frå eksterne partar til fagmiljøa. I møte med fagmiljøa har det også vore diskutert kva ein sommarskole ev. skulle tilby, kva det faglege innhaldet skulle vere, og kva målgrupper sommarskolen skulle rettast mot. Etter så mange ulike innspel til mulege aktivitetar, har gruppa konkludert med at ein sommarskole bør leggjast fritt an og vere ein paraplyorganisasjon som spenner om den samla aktiviteten som skjer utanfor ordinær undervisningstermin. 

Så langt har det vore tale om ein internasjonal sommarskole. Likevel trur gruppa at ein sommarkole bør omfatte all aktivitet, ikkje berre internasjonalt retta verksemd. Fagmiljø som ønskjer å tilby undervisningsaktivitet, enten det dreiar seg om rekrutteringsopplegg i forhold til utanlandske eller norske studentar, ordinære kompetanse- eller ikkje-kompetansegivande kurs for næringslivet nasjonalt eller lokalt, doktorgradsseminar eller annan møteverksemd, skal kunne tilby dette under ein felles sommarskoleparaply. Med tanke på å rekruttere både nasjonalt og internasjonalt kan det derfor vere aktuelt å bruke omgrepet International Summer School som engelsk nemning på paraply​organisasjonen mens den norske nemninga blir sommarskole, utan at ein knyt tillegget internasjonal til. På denne måten kan ein i nasjonal samanheng indikere at alle typar aktivitetar utanfor ordinære opplegg i ordinær undervisningstermin, kan omfattast av sommaruniversitetet, ikkje berre kompetansegivande kurs eller aktivitetar på høgre nivå der arbeidsspråket er engelsk. 

Arbeidsgruppa har også diskutert om det kunne setjast av sentrale midlar som fagmiljø kunne søkje om for å gå i gang med ulike tiltak i sommarhalvåret. Dette er likevel eit spørsmål som må vurderast av styret når budsjettet skal vedtakast.

Universitetsdirektørens vurdering

Universitetsdirektøren er i hovudsak einig i arbeidsgruppas vurderingar og meiner det til praktiske formål skal etablerast ein sommarskole ved universitetet som marknadsførings- og støtteapparat overfor fagmiljø som ønskjer å gå i gang med aktivitet utanfor ordinært undervisningssemester i sommarhalvåret.

Organisatorisk plassering

Med tanke på administrativ organisering av tiltaket er det to aktuelle avdelingar dette kan leggjast til alt ut frå kva tyngdepunkt sommarskole kan tenkjast å få. Dette er studieavdelinga og U-vett. Med tanke på at studieavdelinga har brei internasjonal kontakt og har førstelinjekontakt med utanlandske studentar, er det tenkjeleg at denne avdelinga tek på seg ansvaret dersom hovudaktiviteten blir tilbod av kurs retta mot utanlandske studentar eller kurs gitt på engelsk. Om hovudaktiviteten blir retta mot norske studentar med fokus på ulike etter- og vidareutdanningskurs, kan det vere naturleg å leggje den administrative organiseringa av tiltaket til U-vett som har ansvaret for størstedelen av denne typen aktivitet. I dette spørsmålet har ikkje universitetsdirektøren konkludert endeleg, men vil vurdere spørsmålet vidare.

Finansiering

Som det går fram av ovanståande har det i arbeidsgruppas møte med fagmiljøa vore reist spørsmål om tilføring av ressursar ved etablering av ein sommarskole. Undervisning om sommaren inneber at undervisningspersonalet vil måtte få kompensasjon for dette ved redusert undervisning i dei ordinære undervisningsterminane eller ved ekstrabetaling for tilleggsarbeid om sommaren. Slik universitetsdirektøren ser det, er det mindre sannsynleg at ein skal kunne klare å fullfinansiere ein sommarskole gjennom eksterne midlar og studentbetalingar. Det vil seia at noko av midlane må komme frå andre postar på universitetets ordinære undervisningsbudsjett. I ei tid med krav om betre kvalitet på undervisning og rettleiing av studentane i dei ordinære studieprogramma, er det vanskeleg å rå til at det vert nytta relativt store undervisingsressursar om sommaren, med mindre det er ordinære emne i studieprogramma som det blir undervist i eller at Universitetet profilerer sin deltakelse i ulike kulturarrangement som del av ein sommarskole. Faglege arrangement i tilknytning til Hamsun-dagane, Riddu Riddu eller Festspela i Nord-Norge er døme på slike arrangement. I sak S 71-03 Statsbudsjettet 2004 – Fordeling av bevilgning på post 50 statstilskudd – Hovedfordelingen vart etablering av internasjonal sommarskole i 2004 omtala. Universitetsdirektøren vurderer ressursbehovet til om lag 20% stilling og øremerker 80 000 av reservane til dette føremålet i inneverande år. For seinare år kan det bli større aktivitet om sommaren og derfor behov for å vurdere om det skal tildelast større budsjett til sommarskolen. Dette må vurderast når budsjettet blir utdelt.

Forslag til vedtak:

1. Universitetsstyret stiller seg bak planane om å opprette ein sommarskole ved Universitetet i Tromsø. 
2. Kr 80 000 skal i 2004 nyttast til å dekkje oppretting og vedlikehald av ein nettstad for sommarskolen.
Tromsø, 06.02.04






        Arne Benjaminsen 

        universitetsdirektør 

Ingrid Bergslid Salvesen
                  studiedirektør

